Henrik Dam Kristensen (S), 2011-12-13:
Spirituskørsel er og bliver uacceptabelt og et problem for trafiksikkerheden.
Spirituskørsel har store økonomiske og ikke mindst menneskelige omkostninger – mennesker kommer til skade eller mister livet.
Alkoholpåvirkede chauffører er skyld i for mange ulykker, som dræber eller kvæster personer hvert eneste år, og der er derfor al mulig grund til at bruge ressourcer på at sætte ind imod spirituspåvirkede chauffører.
Derfor er der også igennem årene blevet gennemført adskillige adfærdspåvirkende kampagner, og straffene er blevet skærpet.
Antallet af dræbte i ulykker, hvor spiritus har været involveret, er heldigvis også faldet i de seneste år.
Jeg vil gerne slå fast, at jeg naturligvis i udgangspunktet ser positivt på alle tiltag, der har til formål at forbedre trafiksikkerheden.
Det gælder således også B 13, der pålægger regeringen at fremsætte lovforslag, der får virkning, så alle nye biler skal have alkolås senest den 1. januar 2015.
Med den indledning er der måske nogle, der vil forvente, at jeg nu vil sige, at jeg støtter beslutningsforslaget helt og fuldt.
Det gør jeg imidlertid ikke endnu, og jeg synes, der er nogle ting, som vi skal analysere lidt bedre.
For det første er jeg stor tilhænger af princippet om mest trafiksikkerhed for pengene, og det er jeg ikke hundrede procent sikker på at vi får med krav om alkolåse her i dag.
For der er også store penge på spil her.
Det er et ganske højt beløb for mange mennesker.
Hvis man rent faktisk tænkte sig, at alle biler, og vi har godt 2 millioner biler i Danmark, skulle udstyres med en alkolås, så ville der rent faktisk her være en samfundsomkostning i størrelsesordenen 20 mia. kr.
Trafikstyrelsen har oplyst, at styrelsen ikke har kendskab til analyser, der påviser, at det ud fra en samfundsøkonomisk betragtning kan forsvares at kræve alkolåse monteret i samtlige nye biler.
Derimod viser europæiske analyser, at det er omkostningseffektivt at anvende alkolåse over for personer, der har været dømt for spirituskørsel.
Her målretter man brugen mod personer, der har bevist, at de ikke har kunnet lade være med at køre bil i alkoholpåvirket tilstand.
Derfor glæder det mig også, at Folketinget i juni sidste år vedtog en ændring af færdselsloven, der giver mulighed for at bruge alkolåse på den måde.
Derved målrettes indsatsen, uden at alle bilister skal testes, hver gang de starter deres bil.
Denne anvendelse kan give os erfaringer med virkningen af alkolåse og dermed også erfaring, der vil kunne indgå i kommende drøftelser i EU-regi.
For det andet er der forholdet til EU-retten.
Den vurderer, at Danmark ikke vil kunne komme igennem med at stille krav om alkolåse i samtlige nye biler.
Regler om nye bilers indretning og udstyr fastsættes i EU, og et eventuelt særkrav om alkolåse i alle biler vil skulle EU-modificeres.
Et sådant særkrav vil sandsynligvis blive opfattet som en teknisk handelshindring og dermed være i strid med EU-reglerne.
Efter mine oplysninger er der ingen EU-lande, der stiller krav om alkolåse i nye biler.
Men vi skal selvfølgelig videre med arbejdet med at forbedre trafiksikkerheden, ikke kun i forhold til alkohol, men også i forhold til alkohol.
Når vi kigger på det europæiske perspektiv, er det en af de ting, som jeg gerne vil være med til at bringe på banen lidt mere generelt og selvfølgelig også med hensyn til, om der er ting her, der gør, at vi i forhold til alkolåse kan skubbe lidt på den debat.
Sluttelig vil jeg bare sige, at antallet af trafikulykker med dødelig udgang glædeligvis er faldet set over en årrække, men der er stadig væk alt for mange, der kommer til skade eller dør i trafikken, og vi skal derfor videre med en generel indsats med bl.a. bekæmpelse af sorte pletter og automatisk fartkontrol, og så skal vi holde fokus på, at spirituskørsel er og bliver totalt uacceptabelt.